Ľ. Vážny, minister dopravy, pôšt a telekomunikácií SR: (2009-02-10):
Čo sa týka funkčnosti a akcieschopnosti Železničnej polície Slovenskej republiky, bol by som sám proti sebe, keby som pristúpil na nejakú zámenu, ktorá by znefunkčnila alebo znížila na železniciach bezpečnosť, ochranu osôb, tovaru, ale aj preventívnu funkciu, ktorú si Železničná polícia dobre vykonáva, t. j. po vykonaní takejto zmeny zostane Železničná polícia samostatnou zložkou. Na rozdiel od Českej republiky u nás nebude včlenená do Policajného zboru, ale bude samostatná rozpočtová organizácia podriadená priamo ministrovi. A svoje poslanie si bude zabezpečovať tým istým rozpočtom a bez zmeny ďalej. A dôjde v podstate len k zmene zriaďovateľa. Čiže nevnášal by som sem nejaké emócie, ako bude zajtra zle a ako vreckári vybehnú a budú okrádať cestujúcich. Určite k tomu nedôjde tým, že sa zmení zriaďovateľ. A ak si bude Železničná polícia plniť svoju funkciu tak ako doteraz, tak nemá k tomu prečo dôjsť. Zdôrazňujem to, že rezort dopravy, pôšt a telekomunikácií nie je prispôsobený na to, aby riadil ozbrojenú zložku, pretože, ešte raz, z metodickej, kontrolnej, monitorovacej stránky je vybavený na to presne rezort vnútra. Teraz k vystúpeniam jednotlivých poslancov. Ako to bude ďalej. Pán poslanec Šimko, už som na to asi odpovedal. Bude to teda tak, že bude to samostatná rozpočtová organizácia, nevčlení sa do Policajného zboru, nedôjde k nejakému prelínaniu činností a bude si vykonávať tú istú funkciu a to isté poslanie, čo vykonávala doteraz. V rezorte dopravy to bude vykonávať pod rezortom vnútra a zmena pôsobenia sa absolútne nezmení. Tu padli tiež také emotívne názory od pána poslanca Prokopoviča, že ideme rušiť ozbrojenú zložku. Tak myslím, že na to som už odpovedal, v Českej republike aká katastrofa sa stala. Čiže na Slovensku sa taká katastrofa nestane, pretože, opakujem, bude Železničná polícia pôsobiť a tú istú činnosť vykonávať naďalej. Samozrejme, aj na to slúži rozprava, aby sa rozvinula diskusia k takémuto návrhu zákona. Čo sa týka letiska, letisko má vlastnú ostrahu, takže zatiaľ, pokiaľ si dobre pamätám za môjho pôsobenia, nebola Železničná polícia nasadená na letisko ani raz a nebola tam taká potreba. Samozrejme, ak taká potreba vznikne, tak vie ju takisto účelne a zmysluplne zabezpečiť rezort vnútra buď cez policajné zložky, alebo cez Železničnú políciu. (Reakcia z pléna.) Padlo to tu v diskusii, o letisku, tak nechcem to ďalej rozvíjať. Čo sa týka kumulácie moci, pán poslanec Janiš, a zneužitia moci, to už sú také silné výrazy. Na to odpoviem len to, že na to existuje mechanizmus kontrolnej funkcie Národnej rady Slovenskej republiky. A tento kontrolný mechanizmus treba využívať, ale v každom štáte funguje kumulácia moci aj to, že ozbrojené zložky sú pod jedným rezortom alebo dvomi rezortmi (ešte ministerstvo obrany). Takže v zásade, ako som už povedal, nenamietam proti takémuto zlúčeniu alebo presunu pod Ministerstvo vnútra Slovenskej republiky. Dosledoval som to, aby Železničná polícia fungovala s tým istým vedením, s tým istým rozpočtom a plnila si svoje poslanie pod metodickou, kontrolnou aj monitorovacou funkciou ministerstva vnútra, na čo ministerstvo dopravy nie je tak zmysluplne ustanovené a pripravené, aby túto funkciu vedelo zabezpečovať. Čo sa týka poslaneckého návrhu pána poslanca Pelegriniho, ako aj s poslaneckého návrhu pána Richtera, s obidvomi návrhmi súhlasím. Skončil som. Ďakujem za pozornosť.